Neskatoties uz noturīgo un stabilo pieprasījumu, Renault pieņēmis lēmumu atsvaidzināt Kangoo. Lielu izmaiņu nav, tomēr nenāksies arī ilgi domāt, meklējot 10 atšķirības.
Automobilim nedaudz mainīta radiatora reste un riteņu arkas. Jau bāzes komplektācijā tas būs aprīkots ar miglas lukturiem. Dārgākā versija Privilage var lepoties ar virsbūves krāsā krāsotiem buferiem. Salonā parādījušies kvalitatīvāki apdares materiāli un viens otrs tehniskas dabas jauninājums. Borta datora displejā tagad var aplūkot ārējās temperatūras datus un bākā atlikušās degvielas daudzumu. Par papildu samaksu var pasūtīt "Show me Home" sistēmu, kas izslēdz auto lukturus 30 sekundes pēc durvju aizslēgšanas.
Atjauninātā Kangoo Familie komplektācijā var pasūtīt "Campus" paketi, kas ietver sevī mīksto salona apdari, piederumu glabātuvi zem pasažiera sēdekļa un centrālo elkoņu balstu. Priekšējo sēdekļu atzveltņu aizmugures iespējams aprīkot ar kabatām un atvāžamiem galdiņiem.
Tomēr, ne tikai ar atsvaidzinātu izskatu vien var lepoties Kangoo. Pusotrlitrīgajiem dīzeļdzinējiem ir jauda 68 un 85 Zs, t.i. - par trim "zirdziņiem" vairāk. Abi benzīndzinēji palikuši iepriekšējie. Pats par sevi saprotams, ka auto atbilst Eiro-4 normām. Aptuveni pusgadu pēc atjauninātā modeļa pārdošanas sākuma, francūži sola prezentēt arī versiju , kas darbojas ar dabasgāzi. Šāda 1,6 litru dzinēja jauda ir 82 Zs.